b'\n_START_ARTICLE_\nKardinolas diakonas\n_START_PARAGRAPH_\nKardinolas diakonas\xc2\xa0\xe2\x80\x93 \xc5\xbeemiausios pakopos Romos katalik\xc5\xb3 ba\xc5\xbeny\xc4\x8dios kardinolas. Tokie kardinolai paprastai b\xc5\xabna arba Romos kurijos pareig\xc5\xabnai arba dvasininkai, kardinolais tampantys jau sukakus 80 met\xc5\xb3. Vyskupai ganytojai paprastai tampa kardinolais kunigais (antroji kardinol\xc5\xb3 pakopa)._NEWLINE_Kardinolai diakonai atsirado i\xc5\xa1 septyni\xc5\xb3 popie\xc5\xbeiaus dvaro diakon\xc5\xb3 ir septyni\xc5\xb3 diakon\xc5\xb3, kurie ankstyvaisiais viduram\xc5\xbeiais, kai Ba\xc5\xbeny\xc4\x8dios administracija fakti\xc5\xa1kai buvo ir Romos miesto vyriausyb\xc4\x97, pri\xc5\xbei\xc5\xabr\xc4\x97jo Ba\xc5\xbeny\xc4\x8dios veikl\xc4\x85 Romos miesto rajonuose_NEWLINE_Iki 1918\xc2\xa0m. kardinolais diakonais gal\xc4\x97jo tapti ir ne kunigai. Tuo metu kardinolais kunigais tapdavo tik kunigai, kardinolais vyskupais\xc2\xa0\xe2\x80\x93 tik vyskupai. Po 1918\xc2\xa0m. buvo nustatyta, kad visi kardinolai, net kardinolai diakonai, turi b\xc5\xabti kunigai. 1962\xc2\xa0m. buvo nutarta, kad visi kardinolai turi b\xc5\xabti vyskupai. I\xc5\xa1imtys labai retos, pvz., kardinolas diakonas Robertas Tu\xc4\x8dis (Roberto Tucci). I\xc5\xa1imties teis\xc4\x99 neb\xc5\xabti vyskupu suteikia popie\xc5\xbeius. Da\xc5\xbeniausiai tokius leidimus gaudavo teologai, kurie nebuvo dvasininkais. Pvz., taip 2001\xc2\xa0m. kardinolu diakonu tapo Everis Dalesas (Avery Dulles), kuris iki mirties 2008\xc2\xa0m. popie\xc5\xbeiumi taip ir netapo._NEWLINE_Paprastai kardinolai diakonai b\xc5\xabna Romos kurijos valdininkai, u\xc5\xbeimantys \xc4\xafvairias pareigyb\xc4\x97s Ba\xc5\xbeny\xc4\x8dios administracijoje. \xc4\xaevairiais laikais j\xc5\xb3 skai\xc4\x8dius ir \xc4\xaftaka \xc4\xafvairavo. Anks\xc4\x8diau jie buvo beveik vien italai, paskutiniais metais j\xc5\xb3 tarpe atsirado kit\xc5\xb3 tautybi\xc5\xb3 atstov\xc5\xb3. 1939\xc2\xa0m. apie pus\xc4\x97 kardinol\xc5\xb3 diakon\xc5\xb3 buvo italai, o 1994\xc2\xa0m. j\xc5\xb3 liko tik tre\xc4\x8ddalis. J\xc5\xb3 \xc4\xaftaka popie\xc5\xbeiaus rinkimuose buvo laikoma svaria, nes jie geriau informuoti ir labiau susivienij\xc4\x99, nei skirtinguose \xc5\xa1alyse dirbantys kiti kardinolai._NEWLINE_Po popie\xc5\xbeiaus Siksto V 1587\xc2\xa0m. dekreto, kuris u\xc5\xbefiksavo did\xc5\xbeiausi\xc4\x85 kardinol\xc5\xb3 skai\xc4\x8di\xc5\xb3 Kardinol\xc5\xb3 kolegijoje, kardinol\xc5\xb3 diakon\xc5\xb3 buvo 14. V\xc4\x97liau j\xc5\xb3 skai\xc4\x8dius padid\xc4\x97jo. 1939\xc2\xa0m. apie pus\xc4\x97 kardinol\xc5\xb3 buvo kurijos nariai. Pijus XII j\xc5\xb3 dal\xc4\xaf suma\xc5\xbeino iki 24%. Jonas XXIII j\xc5\xb3 padaugino iki 37%, Paulius VI j\xc5\xb3 pama\xc5\xbeino iki 27%, o Jonas Paulius II i\xc5\xa1laik\xc4\x97 \xc5\xa1\xc4\xaf procent\xc4\x85. 2012\xc2\xa0m. buvo 45 kardinolai diakonai._NEWLINE_2005\xc2\xa0m. buvo vir\xc5\xa1 50 ba\xc5\xbeny\xc4\x8di\xc5\xb3, pripa\xc5\xbeint\xc5\xb3 kaip kardinolin\xc4\x97s diakonijos, nors tuo metu kardinol\xc5\xb3 diakon\xc5\xb3 buvo tik 30. Ilgai egzistuoja tradicija, kad kardinolas diakonas, 10 met\xc5\xb3 i\xc5\xa1buv\xc4\x99s kardinolu diakonu, gali panor\xc4\x99s tapti kardinolu kunigu. Tokiu atveju jis gali pasirinkti laisv\xc4\x85 titulin\xc4\x99 ba\xc5\xbeny\xc4\x8di\xc4\x85 ar jo turima diakonin\xc4\x97 ba\xc5\xbeny\xc4\x8dia laikinai gali b\xc5\xabti \xe2\x80\x9epakelta\xe2\x80\x9c \xc4\xaf titulines ba\xc5\xbeny\xc4\x8dias. Tokiam kardinolui diakonui tapus kardinolu kunigu jo kardinolo kunigo sta\xc5\xbeas skai\xc4\x8diuojamas nuo dienos, kai jis tapo kardinolu diakonu._NEWLINE_Kardinol\xc5\xb3 diakon\xc5\xb3 vadovas yra kardinolas protodiakonas, vyriausias pagal kardinolo diakono sta\xc5\xbe\xc4\x85. Dabar \xc5\xa1ias pareigas eina pranc\xc5\xabzas kardinolas \xc5\xbdanas Luji Toranas (Jean-Louis Tauran).'